ولو مراتي فأغلب المواقف كتتعامل قاصحة كنعتبر راسي محظوظة بيها ، ديك الصورة النمطية اللي ترسخات فاللاوعي ديالنا من الأفلام و المسلسلات فيها البطلة ديما كتكون حساسة و بكاية و ماعندهاش موقف واضح ، مكنحسهاش مثيرة ، هذ العينة د البنات لا يعوّل عليهن و مستحيل يزططو راسهم فالعالم اللي كنعيشو فيه اليوم ، كتلقاها ديما لاعبة دور الضحية و في حاجة “للوصي” اللي غالبا كتستمتع بسلطويته و فنفس الوقت كتتشكى منها . مامتأكداش من السبب اللي خلاها تدور للجهة الاخرى ، اللي متأكدة منه هو هذ ردة الفعل ماغاديش ترجعني لور ، مراتي كنبغيها و موحشاها و شدِّيت الطرقان على ودّها ، تشوف في ولا لا مكيهمنيش ، تسمح ليا ولا مترجعش معايا مكيهمش ، نشرفو بزوج فشي جبل كنحلبو المعيز ولا نساليو حتى هذي مكتهمنيش ، فديك اللحظة كان كيهمني غير نعنقها و ننعس ففراش فيه ريحتها ، ضرباتني الفيقة مع الربعة د العشية ما لقيتهاش حدايا قلبي تزير علي حسّيت براسي عندي شي خمس سنين و تلفت فالسوق ، بعد لحظات من الضياع و الفرضيات ، دورت عيني فالبيت بانو لي حوايجها ولاتروس ديالها د الحمام حتى هو كاين ، يعني مامشات فين ، واش حيث مازال باغياني ؟ ولا غير ما فيها اللي يبقى جار باليزتو و هارب ، و بغاتني أنا ندير النفس و ننسحب بلا فريع الراس ؟! كان خاصني نوقف من النظري و نوض نكتشف الواقع ، خرجت من البيت لقيتها جالسة فالصالون متابعة فيلم “The Danish Girl” للمرة العاشرة يمكن ، ماعرفتش شنو اللي كيشدها لهذ الفيلم كتعاودو بزاف . شافت في بنص عين و زادت فالصوت ، عفطت على ماتبقى من كبريائي و جلست حداها ، كندير مجهود باش نقد نخرج شي جملة مفيدة و معبرة والو ، دماغي مبلوكي و لساني ثقيل ، شفت حتى عييت فيها و هي قدامي فحال التيمومة بدون روح ، قربت حداها و گاع داكشي اللي ممكن يتقال لخصتو فشدة فيديها ، بقاو عينيها فالتلفزة و مادارت حتى تفاعل ، زدت زيرت عليها بجهد ، كنورك على صباعها فحالاّ كنعاتبها حيث بعدات علي ، شافت في و زيرات على يدي حتى هي بقوة و بلاما نهضرو تكّيت على صدرها و كملنا الفيلم بزوج ساكتين . فاش سالا و بدون مقدمات قالتلي _ وجدي راسك باش نخرجو ماسولتهاش فين ولا كيفاش ، نضت نفذت الأوامر بلا نقاش ، داتني لواحد القصر فوق بني ملال كيطل على العين ، وصلنا مع الغروب ، من أروع المناظر اللي شفت ، و حسّيت واحد النوع من الحميمية فالمكان غريبة ، أول جملة نسمع منها هي _ فاش كتفكري ؟ _ مكنفكرش ، كنحس ! _ باش كتحسي ؟ _ كنحس نفس الشي فاش كنكون فوقك و كنشوف العالم بوضوح أكثر ! هذ الجملة خرجات عفوية بلا ما نفكِّر فيها و حتى هدى حسات هذشي ، ابتسمات و دارت فجنابها فحال شي شفار و باستني بالزربة صراحة كنت محتاجاها تكون أطول ولكن خصوصية المدينة لا تسمح ، غير تفكّرت الدراري اللي دخلو تكرفصو عليهم المشرملين فقاع دارهم مابقيتش مرتاحة حتى لديك البوسة الخفيفة ! قلت لها _ يلاه نهبطو فحالنا بمناسبة أول زيارة لعبدو فمدينته ، عرض علينا نتعشاو و نسهرو احتفالا بالصلح ، جالسين كناكلو فواحد السطاسيون خارج المدينة ، الجو زوين و هدى فرحانة و كتنشر بالضحك مع العرّاب ديالها ، شوية هي تقولي _ حبيبة تيليفوني ديشارجا عطيني السامسونغ ديالك كيصور مزيان ! آخر حاجة كنت باغية نسمع هي هذي ، بحكم أنني ماعنديش مع الارتجال فالكذوب ويلا بغيت نكذبها خاصني حتى نفكّر فيها و نوجد راسي ، بقيت مدهشرة و كانشوف فيها و هي تعاود تفيّقني _ هاجر ! تيليفونك البيض _ اااا ماجبتوش معايا ، حتى لمن بعد و نعاود لك . وجهي كان مفروش ، و شكّيت حتى عبدو حس باللي كاينة شي حاجة كنحاول نخبيها ، عتق الموقف و جبد تيليفونو و قالي _ غنتصورو بديالي واعر على ديالك . ابتسمت و نزلت عيني مقديتش نبقى نشوف فيها . بعدما الكرش شبعات و قالت للرأس غني ، مشينا لأوطيل “جنان عين أسردون” لاستكمال الليلة الحمراء ، البار مابيهش شكلا و مضمونا و حتى الأسعار فالمتناول ، خليط من التيتيز الامازيغي و العروبي ، و بالنسبة للذكور إلا غطينا مشكل مخارج الحروف و الصرف و التحويل ممكن نعتبروهم دايزين . كثرت من البيرة و بغيت نمشي للطواليط قالت لي هدى _ سايني نمشي معك _ خايفة علي احبيبة ؟ _ ههههههه انت رآك تسلخي قبيلة ، أنمشي معك غير باش نتفرّج ضحكت و عنقتها فالطريق . جلست كنفرّغ فالنبولة و هي واقفة قدامي كتكمي و كتشوف فالمراية ، و بالتزامن مع خروج السوائل ، خرجت حتى القاصح _ هدى التلفون لحتو فالبيسين حيث كنت معصبة منك . ماعطيتهاش فرصة ترياجي رادفتهم لها مرة وحدة _ وراني مشيت مع واحد الميمة لدارها و طرات بيناتنا شي حاجة ... يتبع رابط الحلقة 24 
يوميات قرشالة روفولي ترويها ل”كود” مثلية بوجه مكشوف: الحلقة 25: ها كيفاش دوزت ساعاتي الاولى مع مراتي فبني ملال: قصاير وحزارة وصدق